ສະຫະລັດ ນໍາໃຊ້ ມາດຕະການລົງໂທດ ຕໍ່ເຈົ້າໜ້າທີ່ທະຫານ ແລະ 3 ບໍລິສັດ ໃນມຽນມາ
ກະຊວງ​ການ​ເງິນ​ສະຫະລັດ ​ໄດ້​ປະກາດ​ການ​ລົງ​ໂທດ ​ຕໍ່​ບໍລິສັດ Asia Metal ຈໍາກັດ, ບໍລິສັດ Soe Min Htike ຈໍາກັດ​ແລະ​ບໍລິສັດ Excellence Mineral Manufacturing ​ ແລະ​ຕໍ່ ພົນ​ໂທ Kyaw Nyunt Oo ນາຍ​ທະຫານ​ ປະ​ຈໍາ​ກອງ​ບັນຊາ​ການ.
ສະຫະລັດ ໄດ້ນໍາໃຊ້ມາດຕະການລົງໂທດ ຕໍ່ເຈົ້າໜ້າທີ່ທະຫານ ມຽນມາຄົນນຶ່ງ ແລະ 3 ບໍລິສັດ ໃນມຽນມາ ໃນຂໍ້ຫາວ່າ ພົວພັນ ກັບການຄ້າຂາຍອາວຸດກັບທາງເກົາຫຼີເໜືອ ທີ່ມຽນມາຖືກຫ້າມ ນັ້ນ ກະຊວງການເງິນສະຫະລັດໄດ້ປະກາດການລົງໂທດດັ່ງກ່າວ ຕໍ່ບໍລິສັດ Asia Metal ຈໍາກັດ, ບໍລິສັດ Soe Min Htike ຈໍາກັດ ພົນໂທ Kyaw Nyunt Oo ນາຍທະຫານປະຈໍາກອງບັນຊາການ ບໍລິສັດ Asia Metal ຈໍາກັດ  ໄດ້ປະຕິເສດວ່າ ຕົນບໍ່ໄດ້ກະທໍາ ຜິດໃດໆ ທ່ານ Htein Lin ໄດ້ບອກກັບ VOA ພະແນກພາສາມຽນມາ ໃນວັນພຸດວານນີ້ ວ່າ ບໍລິສັດຂອງທ່ານ ແມ່ນພຽງແຕ່ເຮັດວຽກ ໃນໂຄງການກໍ່ສ້າງໃຫ້ທາງການທະຫານ ມຽນມາ ແລະບໍ່ໄດ້ມີສ່ວນພົວພັນ ກັບການຄ້າອາວຸດແຕ່ຢ່າງໃດ ທ່ານຍັງໄດ້ກ່າວເພີ່ມຕື່ມວ່າ ບໍລິສັດຂອງທ່ານ ຍິນດີແລະເປີດກ້ວາງ ຕໍ່ການປະກອບສ່ວນ ນໍາການສືບສວນສອບສວນ ກ່ຽວກັບເລື້ອງນີ້ ກະຊວງການເງິນສະຫະລັດໄດ້ກ່າວ ໃນວັນອັງຄານຜ່ານມານີ້ ວ່າ ຕົກມາຮອດເດືອນ ທັນວາ ປີແລ້ວນີ້ ບໍລິສັດ Asia Metal ຈໍາກັດ ໄດ້ກໍ່ສ້າງຕຶກຫລາຍຫລັງ ແລະສະໜອງ ວັດຖຸກໍ່ສ້າງ ໃຫ້ແກ່ໂຮງງານແຫ່ງນຶ່ງຂອງ ບໍລິສັດອຸດສາຫະກໍາປ້ອງກັນປະເທດຂອງ ມຽນມາ ທີ່ມີຊາວເກົາຫຼີເໜືອ ປະມານ 30 ຄົນ ຍັງເຮັດວຽກຢູ່ທີ່ນັ້ນ ສະຫະລັດແລະສະຫະປະຊາຊາດ ໄດ້ຫ້າມມຽນມາ ທໍາການຊື້ຂາຍອາວຸດກັບເກົາຫຼີເໜືອ